তথ্যবিবরণী নম্বর : ১৩৫৮

**প্রধানমন্ত্রীর ত্রাণ তহবিলে যুব ও ক্রীড়া মন্ত্রণালয়ের অনুদান**

ঢাকা, ২ বৈশাখ (১৫ এপ্রিল) :

 করোনা ভাইরাসজনিত সংকট মোকাবিলায় যুব ও ক্রীড়া মন্ত্রণালয়ের কর্মকর্তা-কর্মচারীরা তাদের একদিনের বেতনের সমপরিমাণ অর্থ আজ প্রধানমন্ত্রীর ত্রাণ তহবিলে অনুদান হিসেবে প্রদান করেছে।

 যুব ও ক্রীড়া প্রতিমন্ত্রী মোঃ জাহিদ আহসান রাসেল দিয়েছেন তাঁর এক মাসের বেতন।

 প্রধানমন্ত্রীর কার্যালয়ে প্রধানমন্ত্রী শেখ হাসিনার পক্ষে মুখ্য সচিব ড. আহমদ কায়কাউস অনুদানের চেক গ্রহণ করেন।

#

আরিফ/মাহমুদ/মোশারফ/আব্বাস/২০২০/২১১১ ঘণ্টা

তথ্যবিবরণী নম্বর : ১৩৫৭

**উপজেলা প্রাণিসম্পদ কর্মকর্তা ডা. মোহাম্মদ জাবেরের মৃত্যুতে মৎস্য ও প্রাণিসম্পদ মন্ত্রীর শোক**

ঢাকা, ২ বৈশাখ (১৫ এপ্রিল) :

 বাংলাদেশ সিভিল সার্ভিস (লাইভস্টক) ক্যাডারের ২৪তম ব্যাচের সদস্য ও কিশোরগঞ্জ সদর উপজেলা প্রাণিসম্পদ কর্মকর্তা ডা. মোহাম্মদ জাবেরের মৃত্যুতেগভীর শোক ও দুঃখ প্রকাশ করেছেন মৎস্য ও প্রাণিসম্পদ মন্ত্রী শ ম রেজাউল করিম।

 মন্ত্রী আজ এক শোক বার্তায় মরহুম ডা. মোহাম্মদ জাবেরের বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

 শোক বার্তায় মন্ত্রী আরো জানান, “ডা. মোহাম্মদ জাবের ছিলেন একজন তরুণ ও মেধাবী কর্মকর্তা। কর্মক্ষেত্রে তাঁর দক্ষতা ও সুনাম তাকে স্মরণীয় করে রাখবে।”

 একইসাথে তার মৃত্যুতে গভীর শোক প্রকাশ করেছেন মৎস্য ও প্রাণিসম্পদ মন্ত্রণালয়ের সচিব রওনক মাহমুদ।

 উল্লেখ্য, আজ বুধবার ময়মনসিংহ-এর একটি হাসপাতালে ডা. মোহাম্মদ জাবের চিকিৎসাধীন অবস্থায় মৃত্যুবরণ করেন। মৃত্যুকালে তার বয়স হয়েছিলো ৪২ বছর। তিনি দীর্ঘদিন ফুসফুসের সমস্যায় ভুগছিলেন। মৃত্যুকালে তিনি স্ত্রী, দুই পুত্র, আত্মীয়-স্বজন ও অনেক গুণগ্রাহী রেখে গেছেন।

#

ইফতেখার/মাহমুদ/মোশারফ/আব্বাস/২০২০/২০৫৩ ঘণ্টা

তথ্যবিবরণী নম্বর : ১৩৫৬

**করোনার টেলিমেডিসিন চিকিৎসা দিচ্ছেন শ্রম কল্যাণ কেন্দ্রের ডাক্তারগণ**

ঢাকা, ২ বৈশাখ (১৫ এপ্রিল) :

            করোনা ভাইরাসজনিত সংক্রমণ প্রতিরোধ ও সচেতনতা বৃদ্ধিতে শ্রম ও কর্মসংস্থান মন্ত্রণালয়ের সারা দেশে সতেরটি শ্রম কল্যাণ কেন্দ্রের চিকিৎসকগণ টেলিমেডিসিন পদ্ধতিতে শ্রমজীবী মানুষের চিকিৎসা প্রদান করছেন। চিকিৎসা সুবিধা গ্রহণে শ্রমজীবী মানুষকে সংশ্লিষ্ট এলাকার শ্রম কল্যাণ কেন্দ্রের চিকিৎসকের সাথে মোবাইলে যোগাযোগের অনুরোধ করা হয়েছে।

             শ্রম অধিদপ্তরের মহাপরিচালক এ কে এম মিজানুর রহমান স্বাক্ষরিত এক পত্রে এ তথ্য জানানো হয়। এলাকাভিত্তিক শ্রম কল্যাণ কেন্দ্রের নির্দিষ্ট ডাক্তার টেলিমেডিসিন পদ্ধতিতে শ্রমজীবী মানুষের চিকিৎসা সেবা প্রদান করছেন।

             শ্রম কল্যাণ কেন্দ্র, তেজগাঁও ঢাকায় চিকিৎসা দিচ্ছেন সিনিয়র মেডিকেল অফিসার ডাঃ সৈয়দা নুরুন নাহার ইসলাম মোবাইল নম্বর ০১৭১৬০৮০২২৭; টঙ্গী গাজীপুর শ্রম কল্যাণ কেন্দ্রের সিনিয়র মেডিকেল অফিসার ডাঃ ফেররেদৗস আরা মোবাইল নম্বর ০১৯২০৭১৫৯৮৪; শ্রম কল্যাণ কেন্দ্র চাষাড়া, নারায়ণগঞ্জের সিনিয়র মেডিকেল অফিসার ডাঃ রিফাত মেহজাবিন মোবাইল নম্বর  ০১৭১৬০১১৪৩২; শ্রম কল্যাণ কেন্দ্র কালুরঘাট, চট্টগ্রামের সিনিয়র মেডিকেল অফিসার ডাঃ রাজিব কুমার চৌধুরী মোবাইল নম্বর ০১৮৪২৩৮৩১১১; শ্রম কল্যাণ কেন্দ্র খালিশপুর, খুলনার সিনিয়র মেডিকেল অফিসার ডাঃ চাঁদ মোহাম্মদ মোবাইল নম্বর ০১৭১৮১১৯৯৪৯; শ্রম কল্যাণ কেন্দ্র  ফুসকুড়ি, শ্রীমঙ্গল, মৌলভীবাজারের সিনিয়র মেডিকেল অফিসার ডাঃ নিবাস চন্দ্র পাল মোবাইল নম্বর ০১৭১১৩২৫৭১৩; শ্রম কল্যাণ কেন্দ্র ষোলশহর, চট্টগ্রামের ডাঃ রাশেদ মাহমুদ জুলফিকার মোবাইল নম্বর ০১৮১৭৭৪১৭৪৬; শ্রম কল্যাণ কেন্দ্র, আশুগঞ্জ, বি-বাড়িয়া ডাঃ নভোনীলা দাস মোবাইল নম্বর ০১৭১৭১০৩৩৮৯; শ্রম কল্যাণ কেন্দ্র, রুপসা, খুলনা, ডাঃ তামান্না নাসরিন মোবাইল নম্বর ০১৭১৭৩৩৮২৩৪; শ্রম কল্যাণ কেন্দ্র, কুষ্টিয়া,  ডাঃ নাজিম উদ্দীন মোবাইল নাম্বার ০১৭১২৫৯৯১৬৫;  শ্রম কল্যাণ কেন্দ্র গাইবান্ধা, ডাঃ মোঃ আসাদুল হক মোবাইল নম্বর ০১৯৭৯৮৭৪৪৭৭, শ্রম কল্যাণ কেন্দ্র, বগুড়া, ডাঃ মোঃ তৌহিদুর রহমান মোবাইল নম্বর ০১৬১৭১২৪৩২৯; শ্রম কল্যাণ কেন্দ্র, সৈয়দপুর,  নীলফামারী, ডাঃ ষষ্ঠীচরণ চক্রবর্তী মোবাইল নম্বর ০১৭১২২২৭৬২০; শ্রম কল্যাণ কেন্দ্র, চিকনগুলা, জৈন্তাপুর, সিলেট, ডাঃ অনামিকা পাল মোবাইল নাম্বার ০১৭৯৯২০২৬২৩;  শ্রম কল্যাণ কেন্দ্র, শ্রীমঙ্গল, মৌলভীবাজার,  ডাঃ দিবাকর সিংহ মোবাইল নম্বর ০১৭১২৯২১২৯৫; শ্রম কল্যাণ কেন্দ্র, শমসেরনগর,কমলগঞ্জ মৌলভীবাজার,  ডাঃ প্রিয়তোষ রায় মোবাইল নম্বর ০১৭১২৯০২৬৩১; শ্রম কল্যাণ কেন্দ্র, পাত্রখোলা, কমলগঞ্জ,  মৌলভীবাজার  ডাঃ রিপন ভৌমিক মোবাইল নম্বর ০১৭১৭৪৪৬৯৬৫।

            বর্ণিত চিকিৎসকবৃন্দ প্রতিদিন সকাল ৯ টা থেকে বিকাল ৫টা পর্যন্ত ছুটিকালীন সময়ে নিজ বাসায় বসে টেলিফোনের মাধ্যমে শ্রমিকদের চিকিৎসা সেবা প্রদান করছেন।

#

আকতার/মাহমুদ/মোশারফ/আব্বাস/২০২০/২০৫১ ঘণ্টা

তথ্যবিবরণী নম্বর : ১৩৫৫

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ২ বৈশাখ (১৫ এপ্রিল) :

 রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ২১৯ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ১ হাজার ২৩১ জন। এখন পর্যন্ত সুস্থ হয়ে বাড়ি ফিরেছেন ৪৯ জন। গত ২৪ ঘণ্টায় ৪ জন-সহ এ পর্যন্ত এ রোগে ৫০ জন মৃত্যুবরণ করেছেন। গত ২৪ ঘণ্টায় ১ হাজার ৭শত ৪০টি নমুনা পরীক্ষা করা হয়েছে।

 **এদিকে** ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় ১৩ এপ্রিল পর্যন্ত শিশু খাদ্য-সহ অন্যান্য সামগ্রী ক্রয়ের জন্য ৩৪ কোটি ৭৫ লাখ ৭২ হাজার ২৬৪ টাকা জিআর (ক্যাশ) নগদ এবং ৭৫ হাজার ৪ শত ৬৭ মেট্রিক টন জিআর চাল জেলা প্রশাসকের অনুকূলে বরাদ্দ দেওয়া হয়েছে।

 দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

#

তাসমীন/মাহমুদ/মোশারফ/আব্বাস/২০২০/২০৪৮ ঘণ্টা

তথ্যবিবরণী নম্বর : ১৩৫৪

**প্রধানমন্ত্রীর ত্রান তহবিলে স্থানীয় সরকার মন্ত্রণালয়ের অনুদান**

ঢাকা, ২ বৈশাখ (১৫ এপ্রিল) :

 স্থানীয় সরকার, পল্লী উন্নয়ন ও সমবায় মন্ত্রণালয় এবং এর আওতাধীন দপ্তর ও সংস্থাসমূহের পক্ষ থেকে প্রধানমন্ত্রীর ত্রাণ তহবিলে প্রায় ২ কোটি ৮০ লাখ ৫৯ হাজার টাকা অনুদান প্রদান করা হয়েছে।

 আজ বুধবার প্রধানমন্ত্রীর কার্যালয়ে করোনা ভাইরাসজনিত সংকট মোকাবিলায় প্রধানমন্ত্রীর ত্রাণ তহবিলে  প্রধানমন্ত্রীর মুখ্য সচিব ড. আহমেদ কায়কাউস এর নিকট স্থানীয় সরকার মন্ত্রী মোঃ তাজুল ইসলাম অনুদানের চেক হস্তান্তর করেন। পল্লী উন্নয়ন ও সমবায় প্রতিমন্ত্রী স্বপন ভট্টাচার্য, স্থানীয় সরকার বিভাগের সিনিয়র সচিব হেলালুদ্দীন আহমদ, পল্লী উন্নয়ন ও সমবায় বিভাগের সচিব রেজাউল আহসান এ সময় উপস্থিত ছিলেন।

 স্থানীয় সরকার মন্ত্রী মোঃ তাজুল ইসলামের এক মাসের বেতন ও স্থানীয় সরকার বিভাগ ও এর অধীনস্থ দপ্তরের  কর্মকর্তা-কর্মচারীদের এক দিনের বেতনের সমপরিমাণ অর্থ  ১ কোটি ৬২ লাখ টাকার চেক হস্তান্তর করা হয়। এছাড়া পল্লী উন্নয়ন ও সমবায় প্রতিমন্ত্রী স্বপন ভট্টাচার্যের একমাসের বেতন এবং পল্লী উন্নয়ন ও সমবায় বিভাগ ও  এর অধীনস্থ দপ্তরের  কর্মকর্তা-কর্মচারীদর এক দিনের বেতনের সমপরিমাণ অর্থ ১ কোটি ১৮ লাখ ৫৯ হাজার টাকার চেক হস্তান্তর করা হয়।

 চেক হস্তান্তরের সময় ভিডিও কনফারেন্সের মাধ্যমে প্রধানমন্ত্রী শেখ হাসিনা গণভবন থেকে সংযুক্ত থেকে করোনা সংকট মোকাবিলায় ত্রাণ তহবিলে মানবিক সহায়তা প্রদানের জন্য মন্ত্রণালয়ের কর্মকর্তা-কর্মচারীদের ধন্যবাদ জানান।

#

হাসান/মাহমুদ/মোশারফ/আব্বাস/২০২০/২০৪৭ ঘণ্টা

তথ্যবিবরণী নম্বর : ১৩৫৩

 **ওএমএসের ১০ টাকা কেজি চাল বিতরণের নির্দেশ দিয়ে জেলা প্রশাসকদের কাছে খাদ্য মন্ত্রণালয়ের পত্র**

ঢাকা, ২ বৈশাখ (১৫ এপ্রিল) :

 প্রধানমন্ত্রী শেখ হাসিনার অনুমোদনক্রমে যাদের নামে খাদ্যবান্ধব কর্মসূচির কোনো কার্ড নেই এমন দরিদ্র ও নিম্ন বিত্তদের অন্তর্ভুক্ত করে তালিকা তৈরি করে কার্ডের মাধ্যমে ওএমএসের ১০ টাকা কেজি চাল দেওয়ার নির্দেশ দিয়ে জেলা প্রশাসকদের কাছে পত্র প্রেরণ করেছে খাদ্য মন্ত্রণালয়। আজ খাদ্য মন্ত্রণালয় থেকে জেলা প্রশাসকদের নিকট প্রেরিত চিঠিতে বলা হয়েছে ইতিপূর্বে যারা ভিজিডি ও খাদ্যবান্ধব কর্মসূচির তালিকাভুক্ত রয়েছে তাদেরকে এ তালিকার বাইরে রেখে যাদের কার্ড নেই এমন দরিদ্র ও নিম্নবিত্তদের নামে তালিকা তৈরি করে কার্ডের মাধ্যমে ১০ টাকা কেজি দরে মাসিক ২০ কেজি বা পাক্ষিক ১০ কেজি করে চাল করোনা সংক্রমণ প্রতিরোধে নির্দেশিত স্বাস্থ্যবিধি মেনে বিতরণ করতে হবে।

 খাদ্যমন্ত্রী সাধন চন্দ্র মজুমদার বলেন, বিগত বোরো ও আমন মৌসুমে খাদ্য মন্ত্রণালয় এবং খাদ্য অধিদপ্তরের কর্মকর্তা-কর্মচারীবৃন্দ সংগ্রহ অভিযানে নিজেদের সর্বোচ্চ শ্রম দিয়ে ধান-চাল সংগ্রহ করেছে বিধায় সরকারি গুদামগুলোতে পর্যাপ্ত পরিমাণ খাদ্য মজুদ রাখা সম্ভব হয়েছে। তিনি বলেন, এই মহামারী করোনার সময়ও খাদ্য মন্ত্রণালয় ও অধিদপ্তরের কর্মকর্তা- কর্মচারীবৃন্দ ডাক্তারদের মতোই জীবন বাজি রেখে ওএমএস ও খাদ্যবান্ধব কর্মসূচির চাল শ্রমজীবী কর্মহীন মানুষের মধ্যে বিতরণ করে যাচ্ছে। এজন্য তিনি তাদেরকে ধন্যবাদ জানান। মন্ত্রী আশা প্রকাশ করে বলেন, সামনে বোরো মৌসুমেও তারা সততা ও নিষ্ঠার সঙ্গে খাদ্য সংগ্রহ অভিযান সম্পন্ন করবে। তিনি খাদ্য অধিদপ্তরের কর্মকর্তা-কর্মচারীদেরকে প্রধানমন্ত্রী ঘোষিত বিশেষ স্বাস্থ্য বীমার আওতায় আনার আহ্বান জানান। খাদ্য মন্ত্রণালয় ও খাদ্য অধিদপ্তরের কর্মকর্তা-কর্মচারীদের উদ্দেশে তিনি আরো বলেন, প্রধানমন্ত্রীর নির্দেশনা মেনে সবাইকে দুর্নীতির ঊর্ধ্বে থেকে আন্তরিকতা, সততা ও নিষ্ঠার সঙ্গে কাজ করতে হবে। মন্ত্রী বলেন, যদি কোনো কর্মকর্তা-কর্মচারী অনিয়ম ও দুর্নীতির সঙ্গে জড়িয়ে পড়ে তবে তাদের বিরুদ্ধে তদন্ত সাপেক্ষে বিভাগীয় মামলা সহ কঠোর আইনানুগ ব্যবস্থা গ্রহণ করা হবে। পাশাপাশি ডিলারসহ যারাই দুর্নীতির সঙ্গে জড়িয়ে পড়বে ডিলারশিপ বাতিলসহ তাদের বিরুদ্ধেও কঠোর আইনানুগ ব্যবস্থা গ্রহণ করা হবে।

 উল্লেখ্য, আজ রাজধানীর কুর্মিটোলা হাসপাতালে খাদ্য অধিদপ্তরের নারায়ণগঞ্জ সিএসডিতে কর্মরত সুরুজ মিয়া নামে একজন দারোয়ান করোনাই আক্রান্ত হয়ে মৃত্যুবরণ করেছে। মন্ত্রী মরহুমের আত্মার শান্তি কামনা করেন এবং তার শোকসন্তপ্ত পরিবারের প্রতি গভীর সমবেদনা জ্ঞাপন করেন।

#

সুমন/মাহমুদ/মোশারফ/আব্বাস/২০২০/২০১৬ ঘণ্টা

তথ্যবিবরণী নম্বর : ১৩৫২

**চাল ও অন্যান্য ত্রাণ আত্মসাতের অভিযোগে ৪ ইউপি চেয়ারম্যান ও ৫ সদস্য বরখাস্ত**

ঢাকা, ২ বৈশাখ (১৫ এপ্রিল) :

 ত্রাণ বিতরণে অনিয়মের অভিযোগে ৪ জন ইউপি চেয়ারম্যান ও ৫ জন ইউপি সদস্যকে সাময়িক বরখাস্ত করেছে স্থানীয় সরকার, পল্লী উন্নয়ন ও সমবায় মন্ত্রণালয়। আজ মন্ত্রণালয় থেকে এ সংক্রান্ত পৃথক পৃথক প্রজ্ঞাপন জারি করা হয়।

 সাময়িক বরখাস্তকৃত চেয়ারম্যানবৃন্দ হলেন পাবনা জেলার বেড়া উপজেলার ঢালারচর ইউনিয়ন পরিষদের চেয়ারম্যান মোঃ কোরবান আলী, সিরাজগঞ্জ জেলার রায়গঞ্জ উপজেলার পাঙ্গাসী ইউনিয়ন পরিষদের চেয়ারম্যান মোঃ আব্দুস সালাম, বরগুনা জেলার পাথরঘাটা উপজেলার কাকচিড়া ইউনিয়ন পরিষদের চেয়ারম্যান মোঃ আলাউদ্দিন পল্টু, বরিশাল জেলার মেহেন্দিগঞ্জ উপজেলার ১ নং আন্দারমানিক ইউনিয়ন পরিষদের চেয়ারম্যান কাজী শহিদুল ইসলাম।

 সাময়িক বরখাস্তকৃত সদস্যগণ হলেন কুমিল্লা জেলার দেবিদ্বার উপজেলার সুবিল ইউনিয়ন পরিষদের ৭ নং ওয়ার্ডের সদস্য মোঃ আব্দুল মান্নান মোল্লা, ঢাকা জেলার নবাবগঞ্জ উপজেলার নয়নশ্রী ইউনিয়ন পরিষদের ১ নং ওয়ার্ডের সদস্য মোঃ সেকান্দার মিয়া, কিশোরগঞ্জ জেলার ভৈরব উপজেলার গজারিয়া ইউনিয়ন পরিষদের ৮ নং ওয়ার্ডের সদস্য মোঃ সোহেল মিয়া, ভোলা জেলার লালমোহন উপজেলার ১ নং বদরপুর ইউনিয়ন পরিষদের ৬ নং ওয়ার্ডের সদস্য মুহাম্মদ ওমর এবং একই ইউনিয়নের ৫ নং ওয়ার্ডের সদস্য মোঃ জুয়েল মিয়া।

 প্রজ্ঞাপনে উল্লেখ করা হয়, তারা করোনা ভাইরাসের কারণে সৃষ্ট সংকট মোকাবেলায় সরকার কর্তৃক প্রদত্ত খাদ্যবান্ধব কর্মসূচির চাল আত্মসাৎ অথবা ভিজিডির চাল আত্মসাৎ অথবা জাটকা আহরণ বিরত থাকা জেলেদের জন্য সরকার কর্তৃক প্রদত্ত খাদ্যশস্য বিতরণ না করে আত্মসাৎ ইত্যাদি কারণে গ্রেফতার হয়ে জেল হাজতে আছেন অথবা তাদের বিরুদ্ধে অভিযোগ তদন্তে প্রমাণিত হয়েছে।

 স্থানীয় সরকার, মন্ত্রী মোঃ তাজুল ইসলাম ইতিপূর্বে ত্রাণ বিতরণে স্থানীয় সরকার প্রতিষ্ঠান সমূহের জনপ্রতিনিধি ও কর্মকর্তা-কর্মচারীদের অনিয়ম ও দুর্নীতির বিরুদ্ধে কঠোর অবস্থান নেওয়ার ঘোষণা দেন এবং এ বিষয়ে মন্ত্রণালয় থেকে অফিস আদেশ জারি করা হয়। এরই ধারাবাহিকতায় গত ১২ এপ্রিল একজন ইউপি চেয়ারম্যান ও দুইজন সদস্যকে সাময়িক বরখাস্ত করা হয়েছিল। আজ আরো ৪ জন চেয়ারম্যান ও ৫ জন সদস্যকে সাময়িক বরখাস্ত করা হলো।

 উল্লিখিত চেয়ারম্যান ও সদস্যগণ কর্তৃক সংঘটিত অপরাধমূলক কার্যক্রম জনস্বার্থের পরিপন্থী বিবেচনায় স্থানীয় সরকার (ইউনিয়ন পরিষদ) আইন ২০০৯ এর ৩৪(১) ধারা অনুযায়ী তাদের স্বীয় পদ থেকে সাময়িক বরখাস্ত করা হয়।

 একই সময় পৃথক পৃথক কারণ দর্শানো নোটিশে কেন তাদেরকে চূড়ান্তভাবে তাদের পদ থেকে অপসারণ করা হবে না তার জবাব পত্র প্রাপ্তির ১০ কার্যদিবসের মধ্যে স্ব স্ব জেলা প্রশাসকের মাধ্যমে স্থানীয় সরকার বিভাগে প্রেরণের জন্য অনুরোধ করা হয়।

#

হাসান/মাহমুদ/মোশারফ/আব্বাস/২০২০/২০১৩ ঘণ্টা

তথ্যবিবরণী নম্বর : ১৩৫১

**প্রধানমন্ত্রীর ত্রাণ তহবিলে পরিবেশ, বন ও জলবায়ু পরিবর্তন মন্ত্রণালয়ের অনুদান**

ঢাকা, ২ বৈশাখ (১৫ এপ্রিল) :

 আজ বুধবার প্রধানমন্ত্রীর কার্যালয়ে করোনা ভাইরাসজনিত সংকট মোকাবিলায় প্রধানমন্ত্রীর ত্রাণ তহবিলে পরিবেশ, বন ও জলবায়ু পরিবর্তন মন্ত্রণালয়ের পক্ষে মন্ত্রী মোঃ শাহাব উদ্দিন প্রধানমন্ত্রীর মুখ্য সচিব ডক্টর আহমেদ কায়কাউসের নিকট অনুদানের চেক হস্তান্তর করেন। পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী হাবিবুন নাহার ও সচিব জিয়াউল হাসান এনডিসি এ সময় উপস্থিত ছিলেন।

 পরিবেশ, বন ও জলবায়ু পরিবর্তন মন্ত্রণালয়ের মন্ত্রী ও উপমন্ত্রীর এক মাসের মূল বেতন এবং মন্ত্রণালয় ও এর অধীন পরিবেশ অধিদপ্তর, বন অধিদপ্তর, বাংলাদেশ বন গবেষণা ইনস্টিটিউট, বাংলাদেশ বন শিল্প উন্নয়ন কর্পোরেশন, বাংলাদেশ ন্যাশনাল হারবেরিয়াম, বাংলাদেশ জলবায়ু পরিবর্তন ট্রাস্ট ও বাংলাদেশ রাবার বোর্ড এর কর্মকর্তা, কর্মচারীদের এক দিনের বেতনের সমপরিমাণ ৪৯ লাখ ৯ হাজার ৫শত ২০ টাকার একটি  চেক এ সময় হস্তান্তর করা হয়।

 চেক হস্তান্তরের সময় ভিডিও কনফারেন্সের মাধ্যমে প্রধানমন্ত্রী গণভবন থেকে সংযুক্ত থেকে  ত্রাণ তহবিলে মানবিক সহায়তা প্রদানের জন্য পরিবেশ, বন ও জলবায়ু পরিবর্তন মন্ত্রণালয়ের কর্মকর্তা কর্মচারীদের ধন্যবাদ জানান।

#

`xcsKi/মাহমুদ/মোশারফ/আব্বাস/২০২০/১৯৪৮ ঘণ্টা

তথ্যববিরণী নম্বর : ১৩৫০

**পবিত্র রমজান উপলক্ষে টিসিবি’র**

**পণ্য বিক্রয়ে সহযোগিতা চাইলেন বাণিজ্যমন্ত্রী**

ঢাকা, ২ বশৈাখ (১৫ এপ্রলি) :

 পবিত্র রমজান উপলক্ষে টিসিবি’র ন্যায্য মূল্যের তেল, চিনি, ছোলা, মসুর ডাল ও পেঁয়াজ সারা দেশে ৪০০টি স্থাপনায় বিক্রয় করা হচ্ছে। প্রায় তিন হাজার ডিলারের মাধ্যমে এ বিক্রয় কার্যক্রম পরিচালনা করা হচ্ছে। টিসিবির’র এ সকল পণ্য বিক্রয় ও তদারকির সাথে সংশ্লিষ্ট এবং ক্রেতা সাধারণের আন্তরিক সহযোগিতা কামনা করেছেন বাণিজ্যমন্ত্রী টিপু মুনশি।

 ঢাকা শহরের ৯০টি স্থানে, চট্টগ্রামে ৩০টি স্থানসহ দেশের বিভাগ, জেলা ও উপজেলা পর্যায়ে নিয়োজিত ডিলারদের মাধ্যমে টিসিবি’র পণ্য ন্যায্য মূল্যে বিক্রয় জোরদার করা হয়েছে।

 টিসিবি’র পণ্য দেশের সাধারণ মানুষের কাছে পৌঁছে দেওয়ার জন্য বাণিজ্য মন্ত্রণালয় টিসিবি’র মাধ্যমে প্রয়োজনীয় ব্যবস্থা গ্রহণ করেছে। উল্লেখ্য, ঢাকা সিটি করপোরেশন এলাকায় টিসিবি’র ট্রাক সেল কার্যক্রম সুষ্ঠুভাবে পরিচালনার সার্থে বাণিজ্য মন্ত্রণালয়ের কর্মকর্তাগণের সমন্বয়ে ৮ টি ভ্রাম্যমাণ মনিটরিং টিম কাজ করে যাচ্ছে। সুষ্ঠু ব্যবস্থাপনার মাধ্যমে এ সকল পণ্য দেশের সাধারণ মানুষের কাছে বিক্রয়ের নির্দেশ দিয়েছেন বাণিজ্যমন্ত্রী টিপু মুনশি।

 টিসিবির’র পণ্য বিক্রয় নিয়ে যে কোনো অনিয়ম করা হলে সংশ্লিষ্টদের বিরুদ্ধে কঠোর আইনগত ব্যবস্থা গ্রহণের নির্দেশ দিয়েছেন বাণিজ্যমন্ত্রী। টিসিবি’র ন্যায্য মূল্যেও পণ্য বিক্রয়ের সাথে সংশ্লিষ্ট সকলকে এ বিষয়ে সতর্ক করা হয়েছে। মনিটরিং ব্যবস্থা আরও জোরদার করা হয়েছে। এরপরও এ ধরনের অনিয়মের সাথে কেউ জড়িত হলে অভিযুক্তদের বিরুদ্ধে আইন মোতাবেক কঠোর ব্যবস্থা গ্রহণ করার জন্য টিসিবি-কে নির্দেশ প্রদান করেছেন বাণিজ্যমন্ত্রী।

 বিগত ৭ এপ্রিল এ বিষয়ে টিসিবি থেকে একটি অফিস আদেশ জারি করা হয়েছে। দেশের বিভাগ, জেলা ও উপজেলা প্রশাসন, জাতীয় ভোক্তা অধিকার সংরক্ষণ অধিদপ্তর, র‌্যাব ও পুলিশ প্রশাসনকে সংঘটিত অনিয়মের যে কোনো অভিযোগ সুপারিশসহ টিসিবি’র প্রধান কার্যালয়ে প্রেরণের অনুরোধ করা হয়েছে। এ ছাড়া দেশের প্রচার মাধ্যমে কোনো অনিয়ম প্রকাশিত হলে সংশ্লিষ্ট ডিলার ও ব্যক্তির বিরুদ্ধে আইন মোতাবেক কঠোর ব্যবস্থা গ্রহণ করা হবে।

#

বকসী/মাহমুদ/মোশারফ/আব্বাস/২০২০/ ঘণ্টা

Handout Number : 1349

**Bangladeshi Ship ready for Maldives with food and medicine**

Dhaka 15 Apil :

 A Bangladesh Navy ship is set to sail today for the Maldives carrying more than 100 metric tons of food, medicines and medical equipment as assistance from the Government of Bangladesh for the Government of the Republic of Maldives.

 As per the directive of Prime Minister Sheikh Hasina, the Ministry of Foreign Affairs along with the Bangladesh High Commission in Male is facilitating dispatch and delivery of the materials to the Maldives in the wake of COVID-19 pandemic cases being detected in the Indian Ocean archipelago.

 Bangladesh Navy, Ministry of Disaster Management and Relief, Directorate General of Drug Administration, relevant District Administration, and other concerned authorities of the Government as well as some Bangladeshi pharmaceutical companies have worked together to gather the assistance materials for Maldives in very short time, in the backdrop of a challenging phase that Bangladesh itself is passing currently.

 The Bangladesh Foreign Minister is in touch with his Maldivian counterpart and has reiterated Bangladesh’s solidarity with the Maldives in facing the threat of COVID-19 together. Bangladesh has also pledged US$ 1.5 million to the COVID-19 Regional Fund proposed by India during the SAARC Leaders’ video conference held on 15 March 2020.

#

Tohidul/Mahmud/Mosharaf/Abbas/2020/1928 Hours

তথ্যবিবরণী নম্বর : ১৩৪৮

**মানুষকে বেশি বেশি করোনা টেস্টিংয়ে অংশ নিতে হবে**

 **----স্বাস্থ্যমন্ত্রী**

ঢাকা, ২ বৈশাখ (১৫ এপ্রিল) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন,"করোনার প্রকোপ প্রতিরোধ করতে হলে করোনা টেস্টিং আরো বৃদ্ধি করার বিকল্প নেই। করোনা লক্ষণ দেখা দিলে মানুষকে তা না লুকিয়ে বেশি বেশি টেস্ট করতে হবে। টেস্টিং কিটস সরকারের হাতে পর্যাপ্ত রয়েছে। আরো কিটস আনা হচ্ছে। টেস্টিং বৃদ্ধি করা গেলে আক্রান্ত মানুষগুলো শনাক্ত হবে ও ভাইরাসটি বেশি ছড়াতে পারবে না। এক্ষেত্রে তথ্য না লুকিয়ে সবাইকে করোনা টেস্ট করতে এগিয়ে আসতে হবে। ইতোমধ্যেই ১৪ হাজার ৮'শ ৬৮ টি পরীক্ষা করা হয়েছে। গত ২৪ ঘণ্টায় ১৭৪০টি পরীক্ষা হয়েছে। এদের মধ্যে গত ২৪ ঘণ্টায় নতুন আরো ২১৯ জন করোনায় আক্রান্ত হয়েছেন ও ৪ জন মৃত্যুবরণ করেছেন। করোনা রোগী শনাক্ত করতে এই পরীক্ষা সংখ্যা আরো অনেক বেশি বৃদ্ধি করতে হবে।"

 আজ ১৫ এপ্রিল দুপুরে নিজ বাসা থেকে করোনা ভাইরাস সংক্রান্ত নিয়মিত অনলাইন আপডেট তথ্য প্রচার অনুষ্ঠানে ভিডিও কলে সংযুক্ত হয়ে তথ্য প্রকাশকালে এসব কথা বলেন স্বাস্থ্যমন্ত্রী ।

 আজকের নতুন ৪ জন মৃত ব্যক্তির মধ্যে একজন ছিলেন চিকিৎসক। করোনায় মৃত চিকিৎসকের তথ্য বলতে গিয়ে মন্ত্রী আবেগাপ্লুত হয়ে পড়েন। মৃত চিকিৎসককে নিজের ভাই এর সাথে তুলনা করে স্বাস্থ্যমন্ত্রী আরো বলেন, "চিকিৎসা সেবা দিতে গিয়ে একজন সম্ভাবনাময় চিকিৎসকের মৃত্যু ভীষণ কষ্টের। তাঁর মৃত্যু আমার নিজের ভাই এর মৃত্যুসম কষ্টের। তার মৃত্যুতে মাননীয় প্রধানমন্ত্রীসহ গোটা দেশবাসী কষ্ট পেয়েছেন ও তাঁর বিদেহী আত্মার মাগফেরাত কামনা করেছেন।"

 স্বাস্থ্যমন্ত্রী তার বক্তব্যে মৃত চিকিৎসকের রূহের মাগফেরাত কামনা করে শোকসন্তপ্ত পরিবারের প্রতি গভীর সমবেদনা জ্ঞাপন করেন।

 ব্রিফিংয়ে উপস্থিত স্বাস্থ্য অধিদপ্তরের মহাপরিচালক প্রফেসর আবুল কালাম আজাদ চিকিৎসা সেবায় নিয়োজিত অবস্থায় একজন স্বাস্থ্যকর্মীর মৃত্যুতে শোক প্রকাশ করেন ও প্রধানমন্ত্রী কর্তৃক ঘোষিত অনুদান দ্রুততম সময়ে মৃত চিকিৎসকের পরিবারের নিকট পৌঁছে দেওয়ার কথা জানান।

 স্বাস্থ্যমন্ত্রীর অনলাইন ভিডিও প্রেস ব্রিফিংকালে আরো উপস্থিত ছিলেন স্বাস্থ্য অধিদপ্তরের মহাপরিচালক প্রফেসর আবুল কালাম আজাদ ও স্বাস্থ্য অধিদপ্তরের অতিরিক্ত মহাপরিচালক (প্রশাসন) অধ্যাপক নাসিমা সুলতানা।

#

gvB`yj/মাহমুদ/মোশারফ/আব্বাস/২০২০/১৯২৫ ঘণ্টা

তথ্যবিবরণী নম্বর : ১৩৪৭

**সিপিডি'র গবেষণা নিয়ে তথ্যমন্ত্রীর বিস্ময়**

ঢাকা, ২ বৈশাখ (১৫ এপ্রিল) :

 'সিপিডি'র গবেষণাটি আসলে কেমন! বর্তমানে দেশের এক তৃতীয়াংশের বেশি মানুষ সরকারের সহায়তার আওতায় এসেছে অথচ সিপিডির গবেষণায় সেটি উঠে এলো না, বিষয়টি আশ্চর্যের' বিস্মিত হয়ে মন্তব্য করেছেন তথ্যমন্ত্রী ড. হাছান মাহমুদ।

 বৈশাখের প্রথম সন্ধ্যায় ধানমন্ডিতে আওয়ামী লীগ সভাপতির রাজনৈতিক কার্যালয়ে সমসাময়িক বিষয়ে বক্তব্যে এ মন্তব্য করেন দলটির যুগ্ম সাধারণ সম্পাদক হাছান মাহমুদ। পরে মন্ত্রীর বক্তব্যের ভিডিওবার্তা গণমাধ্যমে পাঠানো হয়।

 করোনাভাইরাস পরিস্থিতি মোকাবিলায় সরকারের পদক্ষেপমালা নিয়ে সম্প্রতি বেসরকারি সংস্থা সেন্টার ফর পলিসি ডায়ালগের (সিপিডি) মন্তব্য- 'প্রান্তিক জনগোষ্ঠীর জন্য প্রণোদনা নেই' এ বিষয়ে জানতে চাইলে তথ্যমন্ত্রী জানান, সরকার ৫০ লাখেরও বেশি পরিবারকে ১০ টাকা কেজি দরে মাসে ত্রিশ কেজি করে চাল দিচ্ছে বছরে ৭ মাস। কার্যত ৫০ লাখ পরিবারের প্রায় আড়াই কোটি মানুষ এ সাহায্য পাচ্ছে। এই সহায়তার সময়সীমা বৃদ্ধির চিন্তা-ভাবনাও করছে সরকার। এছাড়া ১৭ লাখ বিধবা, ৪৪ লাখ বয়স্ক, ১৬ লাখ দুস্থ জনসহ প্রায় ১ কোটি মানুষকে বিভিন্ন ধরনের ভাতা দেওয়া হয়। করোনার কারণে কর্মহীন জনগোষ্ঠীর জন্য ৭৬০ কোটি টাকাসহ পর্যাপ্ত ত্রাণ বরাদ্দ দেওয়া হয়েছে, উল্লেখ করেন তিনি।

 হাছান মাহ্‌মুদ বলেন, ‘এ সবকিছুই প্রান্তিক ও দরিদ্র জনগোষ্ঠীর জন্য। কিন্তু আমার কাছে আশ্চর্য লাগছে, সিপিডি'র মতো একটি গবেষণা প্রতিষ্ঠানের গবেষণায় এই বিষয়গুলো আসলো না!'

 গত ১১ বছরে দেশের জিডিপি প্রায় সাড়ে ৩ গুণ বৃদ্ধি পেয়েছে, দেশের মানুষের মাথাপিছু আয় ও ক্রয় ক্ষমতাও প্রায় তিনগুণ বেড়েছে জানিয়ে মন্ত্রী বলেন, ‘কিন্তু দুঃখজনক হলেও সত্য ১১ বছরে সিপিডি এই উন্নয়নের কোনো প্রশংসা করতে পারেনি। তাদের যে চিরাচরিতভাবে দোষ খোঁজার চেষ্টা, সে হিসেবে তাদের এই মন্তব্য গতানুগতিক।’

 ড. হাছান বলেন, ‘আমরা সবাইকে সাথে নিয়ে দেশকে এগিয়ে নিতে চাই। এই বিশেষ পরিস্থিতিতে শুধু সমালোচনার খাতিরে যেন সমালোচনা না করি। সরকারকে পরামর্শ অবশ্যই যে কেউ দিতে পারে, সেই পরামর্শ গ্রহণ করার মানসিকতা সরকারের আছে।’

 বিএনপি নেতাদের সাম্প্রতিক মন্তব্য সম্পর্কে তথ্যমন্ত্রী বলেন, ‘দেখতে পাচ্ছি গত কিছুদিন ধরে ঘরে বসে বিএনপি নেতাদের বক্তব্য রাখতে। আর ঢাকা শহরে হাতেগোনা কিছু সামগ্রী বিতরণ করে আর ফটোসেশন করে সরকারের সমালোচনা করতেই তারা ব্যস্ত। তারা জনগণের পাশে দাঁড়ায়নি।’

 বক্তব্যের শুরুতে সকল গণমাধ্যমকর্মীসহ দেশবাসীকে নববর্ষের শুভেচ্ছা জানান তথ্যমন্ত্রী।

 এ সময় আওয়ামী লীগের দফতর সম্পাদক বিপ্লব বড়ুয়া, স্বাস্থ্য বিষয়ক সম্পাদক ডা. রোকেয়া সুলতানা ও উপ-দফতর সম্পাদক সায়েম খান উপস্থিত ছিলেন।

#

আকরাম/মাহমুদ/মোশারফ/আব্বাস/২০২০/১৯১৩ ঘণ্টা

তথ্যবিবরণী নম্বর : ১৩৪৬

**জুন পর্যন্ত জরিমানা ছাড়াই বয়লার চালনা সনদ নবায়ন**

ঢাকা, ২ বৈশাখ (১৫ এপ্রিল) :

 আগামী জুন পর্যন্ত কোনো ধরনের জরিমানা ছাড়াই সনদ নবায়নের সুযোগ দিয়েছে শিল্প মন্ত্রণালয়ের আওতাধীন প্রধান বয়লার পরিদর্শকের কার্যালয়।

 করোনা ভাইরাসের প্রাদুর্ভাবজনিত ক্ষতির কারণে শিল্প মালিকদের এই সুযোগ দেওয়া হয়েছে। প্রধান বয়লার পরিদর্শকের কার্যালয়ের এক অফিস আদেশে আজ একথা জানানো হয়।

 অফিস আদেশে বলা হয়েছে, মার্চ থেকে মে, ২০২০ পর্যন্ত সময়ের মধ্যে যাদের বয়লার চালনা সনদের মেয়াদ উত্তীর্ণ হবে, তারা রুটিন ফি দিয়ে জুন মাসের মধ্যে সনদ নবায়ন করতে পারবেন । এর জন্য কোনো ধরনের জরিমানা গুনতে হবে না।

 উল্লেখ্য, বর্তমানে প্রধান বয়লার পরিদর্শকের কার্যালয়ের অধীনে নিবন্ধিত মোট বয়লারের সংখ্যা ১২ হাজার ২৩৬টি। আইন অনুযায়ী প্রতিটি বয়লারকে বছরান্তে নির্ধারিত ফি দিয়ে সনদ নবায়ন করতে হয়। সে অনুযায়ী ২০২০ সালের মার্চ মাসে ৫শ' ৪২টি, এপ্রিল মাসে ৬শ' ১৩ টি এবং মে মাসের জন্য ৫শ' ২০টি সনদ নবায়নের জন্য নির্ধারিত রয়েছে। এর মধ্যে মার্চে নবায়নকৃত বয়লার সংখ্যা ৩শ' ৭০ টি।

#

জলিল/মাহমুদ/মোশারফ/আব্বাস/২০২০/১৭১৯ ঘণ্টা

তথ্যবিবরণী নম্বর- ১৩৪৫

ত্রাণ বিতরণে কোন অনিয়ম সহ্য করা হবেনা

সিটি মেয়র

খুলনা, ২ বৈশাখ (১৫ এপ্রিল) :

 খুলনা সিটি কর্পোরেশনের মেয়র তালুকদার আব্দুল খালেক আজ নগরীর ২৩, ১২, ৮, ১১, ১৬ ও ২৬ নম্বর ওয়ার্ডের মোট দুই হাজার ৪ শত কর্মহীন নিম্নআয়ের শ্রমজীবী ও দরিদ্র ব্যক্তিদের মাঝে নিত্যপ্রয়োজনীয় ত্রাণ সামগ্রী বিতরণ করেন।

 করোনাভাইরাস প্রতিরোধে প্রধানমন্ত্রী শেখ হাসিনা ঘোষিত ‘মানবিক সহায়তা কর্মসূচির’ আওতায় কর্মহীন নিম্নআয়ের আয়ের শ্রমজীবী ও দরিদ্র ব্যক্তিদের মাঝে চাল, ডাল, আলু, সাবান, লবণসহ নিত্যপ্রয়োজনীয় ত্রাণসামগ্রী বিতরণ করা হয়।

 সিটি মেয়র বলেন, করোনাভাইরাস সহনীয় পর্যায়ে না আসা পর্যন্ত ত্রাণসামগ্রী বিতরণ অব্যাহত থাকবে। দেশের কোন জনগণ না খেয়ে থাকবে না। করোনা প্রাদুর্ভাব প্রতিরোধে সবাইকে ঘরে থাকার আহবান জানিয়ে মেয়র বলেন, প্রয়োজনে সকলের ঘরে ঘরে ত্রাণসামগ্রী পৌঁছে দেওয়া হবে। ত্রাণ বিতরণে কোন অনিয়ম সহ্য করা হবেনা এবং সঠিকভাবে ত্রাণ বিতরণ করতে হবে বলে সর্তক করেন।

#

সুলতান/জাহাঙ্গীর/মনোজিৎ/২০২০/৪:০০